钦定古今图书集成/明伦汇编/皇极典/第256卷 > 刘向说苑 > 君道
## 钦定古今图书集成/明伦汇编/皇极典/第256卷 > 刘向说苑 > 君道

汤问伊尹曰：“三公九卿，二十七大夫，八十一元士，知
之有道乎？”伊尹对曰：“昔者尧见人而知，舜任人然后
知禹以成功举之。夫三君之举贤，皆异道而成功，然
尚有失者，况无法度而任己？直意用人，必大失矣。故
君使臣自贡其能，则万一之不失矣。王者何以选贤？
夫王者得贤材以自辅，然后治也。虽有尧舜之明，而”
股肱不备，则主恩不流，化泽不行。故明君在上，慎于
择士，务于求贤，设四佐以自辅，有英俊以治官，尊其
爵，重其禄，贤者进以显荣，罢者退而劳力，是以主无
遗忧，下无邪慝，百官能治，臣下乐职，恩流群生，润泽
草木。昔者虞舜左禹右皋陶，不下堂而天下治，此使
能之效也武王问太公曰：“举贤而以危亡者，何也？”太公曰：“举贤
而不用，是有举贤之名，而不得真贤之实也。”武王曰：
“其失安在？”太公望曰：“其失在君好用小善，而己不得
真贤也。”武王曰：“好用小善者何如？”太公曰：“君好听誉
而不恶谗也。以非贤为贤，以非善为善，以非忠为忠，
以非信为信。其君以誉为功，以毁为罪，有功者不赏，
有罪者不罚，多党者进，少党者退。是以群臣比周而
蔽贤，百吏群党而多奸。忠臣以诽死于无罪，邪臣以
誉赏于无功，其国见于危亡。”武王曰：“善。吾今日闻诽
誉之情矣。”

武王问太公曰：“得贤敬士，或不能以为治者，何也？”太
公对曰：“不能独断，以人言断者，殃也。”武王曰：“何为以
人言断？”太公对曰：“不能定所去，以人言去；不能定所
取，以人言取；不能定所为，以人言为；不能定所罚，以
人言罚；不能定所赏，以人言赏。贤者不必用，不肖者
不必退，而士不必敬。”武王曰：“善。”